2008թ. նոյեմբերին «Գեգամետ պլյուս» ՓԲԸ-ն հայտարարեց, որ մտադիր է Շորժայում կառուցել վերամշակման գործարան եւ նախագծում է ներդնել 25 միլիոն դոլլար: 2008թ. դեկտեմբերին` Սեւանում տեղի ունեցած արտագնա նիստի ընթացքում, ի պատասխան հասարակական կազմակերպությունների հարցմանը, բնապահպանության նախարարությունը հայտնեց, որ օրենքն արգելում է նմանատիպ գործունեություն Սեւանի ավազանում: 2009թ. փետրվարին «ԷկոԼուր» տեղեկատվական ՀԿ-ն լուսանկարներ եւ տեղեկատվություն տրամադրեց հանրությանը, որ Շորժա գյուղի կողքին ակտիվորեն կատարվում է քրոմ պարունակող հումքի բաց վերամշակում, որի փոշին քամին տարածում է Սեւանա լճի վրա: Նախարարությունը խոստացավ տեսուչներ ուղարկել: Սակայն ստուգման եզրակացություններն անհայտ մնացին: